钦定古今图书集成/理学汇编/学行典/第185卷 > 李兴
## 钦定古今图书集成/理学汇编/学行典/第185卷 > 李兴

按《唐书》孝友侯知道《程俱罗传》：“寿州安丰李兴，亦有
至行。”柳宗元为作《孝门铭》曰：“寿州刺史臣承思言，九
月丁亥，安丰令上所部编户甿兴父被恶疾，岁月就
亟，兴自刃股肉，假托馈献。父老病已，不能啖宿而死。
兴号呼抚臆，口鼻垂血，捧土就坟，沾渍涕洟。坟左作
小庐，蒙以苫茨，伏匿其中，扶服顿踊，昼夜哭诉。孝诚
幽达，神为见异，庐上产紫芝，白芝庐中醴泉涌。”此皆
陛下孝治神化，阴中其心，而克致斯事。谨按兴匹庶
贱陋，循习浅下，性非文字所导，生与耨耒为业，而能
锺彼醇孝，超出古烈。天意神道，犹锡瑞物，以表殊异。
伏惟陛下有唐尧如神之德，宜加旌褒，合于上下。请
表其里闾，刻石明白，宣延风美，观示“后祀，永永无极。
臣昧死请。”制曰“可。”铭曰：懿厥孝思，兹惟淑灵，禀承粹
和，笃守天经。泣侍羸疾，默祷隐冥。引刃自向，残肌败
形。羞膳奉进，忧劳孝诚。惟时，高高曾不视听。创巨痛
仍，号于穹旻。捧土濡涕，顿首成坟，掏膺腐眦，寒暑在
庐，草木悴死，鸟兽踟蹰。殊类异族，亦相其哀。肇有二
位，孝道爰兴，克修厥猷，载籍是登。在帝有虞，以孝烝
烝。仲尼述经，以教于曾。惟昔鲁侯，见命夷宫。亦有考
叔，《寤庄》称纯。显显李氏，实与之伦。哀嗟道路，涕慕里邻。神锡秘祉，三秀灵泉。帝命荐加，亦表其门。统一上
下，交赞天人。建此碑号，亿龄扬芬。